welsyn | Om te probeer verstaan
Tag Archives: welsyn
Is "We demand" dalk die probleem?
Posted on Junie 6, 2009 by Retha Faurie | 3 Kommentaar
Party slimmes vertel ons armoede is die rede vir misdaadvlakke in Suid Afrika. Dis seker nie 100% onwaar nie. Maar heelwat lande is armer as Suid Afrika, met laer misdaadvlakke. En hoe verklaar armoede korrupte parlementslede? Hoe verklaar armoede verkragting? En is armoede werklik die rede vir die moordsyfer?
Miskien is armoede nie die regte probleem nie. Miskien is die probleem eerder dat mense armer is as wat hulle dink hulle moet wees? In 1994 is die massas huise, elektrisiteit, yskaste en stowe belowe- en vir die meeste van die armes het dit nie gerealiseer nie. Dis nie dat Suid Afrika nou armer is as toe die misdaadsyfers laer was nie. Mense se verwagtings is wel anders. Hulle begeer hulle naaste se "bees" (gebruiksimplimente- yskaste en stowe) en "donkie" (ryding- Mercedes) en alles wat aan hulle "naaste" behoort meer.
Omdat mense glo hulle het die reg op die "rykes" se goed, stem hulle vir 'n party wat uitgebreide welsynspakkette beloof. (Suid Afrika het 2,5 welsyntoelae-ontvangers vir elke 1 belastingbetaler.)* Omdat mense glo hulle het die reg op die "rykes" se goed, steel en roof hulle en kaap hulle motors.
Miskien is die oplossing in die eenvoud van die tien gebooie opgesluit: "Jy mag nie jou naaste se huis begeer nie. Jy mag nie sy vrou begeer nie, ook nie 'n slaaf of slavin, 'n bees of 'n donkie of enigiets wat aan jou naaste behoort nie." Werk vir jou eie huis en jou eie "donkie." Maak vir jouself 'n vrou (of man, as jy vroulik is) die hof wat nog nie iemand anders s'n is nie..
As ek glo mense moet werk eerder as om te vra of te gryp, vergeet ek dan die gelowige se plig het om te gee? Is ek onsimpatiek? Nee, die Christen mag nie sy hart verhard teenoor sy medemens nie. Maar verse oor hulp aan weduwees en weeskinders (mense wat te oud of jonk is om te werk) kan byvoorbeeld nie netso van toepassing gemaak word op elke arme in enige kultuur nie.
Dis boonop so dat God nie mense indeel in 'n ryk klas wat moet gee en 'n arm klas wat net hoef te vat nie. Die gelowige moet deel, al het hy net twee kledingstukke. My droom is dat sowel misdadigers as welsyn-ontvangers, gewers (van hulle talente en gewilligheid- vir werkgewers of klante), in plaas van net vatters sal word.
* Volgens verskeie bronne is daar 5,3 miljoen belastingbetalers en 13,3 miljoen ontvangers van staatshulp in Suid Afrika. Hierdie toedrag van sake gaan na verwagting vererger. Selfs buitelanders, as hulle wettiglik die land binnegekom het, mag welsynstoelaes vanaf die regering kry. (Lees "belastingbetaler" waar "regering" staan.)